Η Τέτα Καμπουρέλη απειλεί τον Νίκο Κοκλώνη και ζητά 50.000 ευρώ

Το πρωί της Πέμπτης στην εκπομπή της Κατερίνας Καινούργιου, «Ευτυχείτε», ο Γιάννης Πουλόπουλος αποκάλυψε ότι η γνωστή αισθητικός Τέτα Καμπουρέλη φέρεται να εκβιάζει τον εκδότη του περιοδικού ΟΚ!, Νίκο Κοκλώνη να της καταθέσει 50.000 ευρώ στον λογαριασμό της για μία φωτογραφία που βρίσκεται στο τεύχος που κυκλοφορεί το Σάββατο 3 Απριλίου.

Να πούμε, ότι στο τεύχος αυτό υπάρχει και ρεπορτάζ για την περίφημη υπόθεση του ριφιφί στο Ψυχικό, στην οποία είναι κατηγορούμενος ο 58χρονος σύζυγός της.

Στην εκπομπή προβλήθηκε και ο διάλογος με μηνύματα της Τέτας Καμπουρέλη με τον Νίκο Κοκλώνη, μηνύματα που ανέβασε και σε story στον προσωπικό του λογαριασμό στο Instagram.

Λίγο αργότερα, στο Ευτυχείτε μίλησε και η σύμβουλος έκδοσης του περιοδικού ΟΚ!, Σόνια Καζόνι, η οποία εξήγησε τι έχει συμβεί. «Στο τεύχος του Σαββάτου έχουμε ένα ρεπορτάζ που έχει κάνει η αστυνομική ρεπόρτερ, Νάντια Αλεξίου, που αφορά το ριφιφί. Το ρεπορτάζ είναι εκτενές, αφορά πράγματα που έχουμε διαβάσει στα σάιτς και τις εφημερίδες και η δημοσιογράφος επικοινώνησε και με τον δικηγόρο του 58χρονου, Αντώνη Βουλγαράκη. Είναι ενήμερος ο δικηγόρος για το ρεπορτάζ. Επίσης, είχαμε επικοινωνήσει και με την κ. Καμπουρέλη για να μας κάνει κάποια δήλωση, αλλά τελικά αποφάσισε να μην κάνει δηλώσεις.

Οι φωτογραφίες από το σπίτι της κ. Καμπουρέλη που υπάρχουν μέσα στο περιοδικό, είναι από φωτογράφιση με συναίνεσή της. Ο εκδότης είναι εμβρόντητος γιατί από το πρωί λαμβάνει κλήσεις και μηνύματα που φαίνονται ξεκάθαρα απειλητικά και εκβιαστικά, ζητώντας χρήματα. Έχουμε μείνει άναυδοι» είπε χαρακτηριστικά και επεσήμανε ότι όλοι οι άνθρωποι του ΟΚ! δεν έχουν καταλάβει τον λόγο που ζητά τα 50.000 ευρώ.